o izvajanju pooblastila za sprejemanje delegiranih aktov, prenesenega na Komisijo na podlagi Direktive (EU) 2016/2284 Evropskega parlamenta in Sveta z dne 14. decembra 2016 o zmanjšanju nacionalnih emisij za nekatera onesnaževala zraka, spremembi Direktive 2003/35/ES in razveljavitvi Direktive 2001/81/ES

1.Uvod

Direktiva (EU) 2016/2284 o zmanjšanju nacionalnih emisij za nekatera onesnaževala zraka je glavni zakonodajni instrument za doseganje ciljev programa „Čist zrak za Evropo“ za leto 2030. Navedena direktiva določa nacionalne obveznosti zmanjšanja emisij po posameznih državah članicah EU za obdobje 2020–2029 in ambicioznejše obveznosti od leta 2030, pri čemer je osredotočena na pet onesnaževal zraka, ki so razlog za znatne negativne vplive na zdravje ljudi in okolje: na žveplov dioksid (SO2), dušikove okside (NOx), nemetanske hlapne organske spojine (NMVOC), amoniak (NH3) in drobne delce (PM2,5).

Direktiva določa tudi zahteve glede spremljanja in poročanja za nacionalne emisije navedenih onesnaževal in drugih onesnaževal, ki jih je treba spremljati in o njih poročati tudi v skladu z ustreznimi protokoli h Konvenciji UN/ECE o onesnaževanju zraka na velike razdalje preko meja (Konvencija LRTAP), katere pogodbenice so države članice EU. O teh emisijah je treba poročati v skladu z metodologijami, določenimi v Konvenciji LRTAP.

Direktiva (EU) 2016/2284 od držav članic zahteva, da sprejmejo nacionalni program nadzora nad onesnaževanjem zraka (NAPCP), tj. osrednji instrument za upravljanje, ki jim omogoča usklajevanje politik in ukrepov ter dogovarjanje o njih za zagotovitev izpolnjevanja nacionalnih obveznosti zmanjšanja emisij.

Direktiva (EU) 2016/2284 od držav članic zahteva, da spremljajo negativne vplive onesnaženosti zraka na ekosisteme.

Direktiva (EU) 2016/2284 Komisijo pooblašča za sprejemanje delegiranih aktov za spremembo Direktive, da se priloge I, III, IV in V prilagodijo tehničnemu ali znanstvenemu napredku ali razvoju v okviru Konvencije LRTAP.

Člen 6(8) Direktive določa, da se na Komisijo prenese pooblastilo za prilagoditev dela 2 Priloge III razvoju, vključno s tehničnim napredkom, v okviru Konvencije LRTAP. V Prilogi III so določeni ukrepi za zmanjšanje emisij, vključno s sklici na okvirni kodeks UN/ECE o dobrih kmetijskih praksah za zmanjšanje emisij amoniaka iz leta 2014 in smernice UN/ECE za proračune dušika, ki jih je treba upoštevati za vključitev v nacionalne programe nadzora nad onesnaževanjem zraka.

Člen 8(7) Direktive določa, da se na Komisijo prenese pooblastilo za prilagoditev Priloge I in Priloge IV razvoju, vključno s tehničnim in znanstvenim napredkom, v okviru Konvencije LRTAP. Priloga I določa emisije onesnaževal, ki jih morajo spremljati države članice, in zahteve glede poročanja o njih, ki so v veliki meri usklajene z zahtevami iz Konvencije LRTAP. Priloga IV določa metodologije za pripravo nacionalnih evidenc in projekcij emisij, informativnih poročil o evidencah ter prilagojenih nacionalnih evidenc emisij.

Člen 9(3) Direktive določa, da se na Komisijo prenese pooblastilo za prilagoditev Priloge V o neobveznih kazalnikih za spremljanje vplivov onesnaženosti zraka na ekosisteme tehničnemu in znanstvenemu napredku ter razvoju v okviru Konvencije LRTAP.

2.Pravna podlaga

Komisija mora v skladu s členom 16(2) Direktive (EU) 2016/2284 poročati o izvajanju pooblastila za sprejemanje delegiranih aktov iz člena 6(8), člena 8(7) in člena 9(3).